**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**08 Broj: 06-2/267-14**

**12. novembar 2014. godine**

**B e o g r a d**

**Z A P I S N I K**

**SA 11. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 23. SEPTEMBRA 2014. GODINE**

Sednica je počela u 10.00 časova.

 Sednicom je predsedavao predsednik Odbora Meho Omerović.

 Sednici su prisustvovali članovi Odbora: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Suzana Šarac, Slobodan Perić, Dubravka Filipovski, Vladica Dimitrov, Ljibuška Lakatoš, Aida Ćorović i Vera Paunović.

 Sednici nisu prisustvovali članovi Odbora: Stefana Miladinović, Biljana Hasanović Korać, Olena Papuga, Elvira Kovač i Sulejman Ugljanin.

 Sednica Odbora je, na osnovu člana 44. stav 4. Poslovnika Narodne skupštine, održana zajedno sa sednicom Odbora za evropske integracije. Sednici su prisustvovali članovi Odbora za evropske ingegracije: Laslo Varga, Ninoslav Girić, Dušica Stojković, Aleksandra Tomić, Dragan Šormaz, Vesna Marković, Irena Aleksić, Biljana Pantić Pilja, Katarina Šušnjar, Branko Ružić, Gordana Čomić, Nataša Vučković kao i zamenik člana Odbora Ninoslav Stojadinović.

 Sednici su prisustvovali i narodni poslanici koji nisu članovi dva odbora: Velinka Tošić i Saša Mirković.

 Sednici Odbora su prisustvovali i: Nevena Petrušić, Poverenik za zaštitu ravnopravnosti, Suzana Paunović, direktor Kancelarije za ljudska i manjinska prava, Gordana Stevanović, zamenik Zaštitnika građana, Tanja Miščević, Šef pregovaračkog tima za vođenje pregovora o pristupanju RS EU, Milorad Todorović, Ministarstvo unutrašnjih poslova, Laslo Čikoš, državni sekretar Ministarstva rada, zapošljavanja, boračka i socijalna pitanja, Zdravka Milenković, pomoćnik ministra, Ministarstvo rada, zapošljavanja, boračka i socijalna pitanja, Jugoslav Milačić, savetnik ministra i Bratislav Grubačić, posebni savetnik ministra bez portfelja za evropske integracije, Sanja Mešanović, Ivan Vejvoda, Vlada Republike Srbije, Aleksandra Stanković, Ministarstvo spoljnih poslova, Mirjana Maksimović, Milana Lazić, Tim za socijalno uključivanje i smanjenje siromaštva Vlade RS, Borjana Peruničić, Tanja Srećković, Denis Šabović, Đanfranko Deremo, Maja Koprivica, Kancelarija za ljudska i manjinska prava, Milica Saračević, Sanja Mrvaljević Nišavić, Kancelarija za evropske integracije, Elvira Tot, Zaštitnik građana, Antigona Andonov, Poverenik za zaštitu ravnopravnosti, Daniel Banu, ambasador Rumunije, Giuseppe Manzo, ambasador Italije, Michael Borg-Hansen, ambasador Danske, Mateja Norčić Štamcar, zamenik ambasadora Slovenije, Thomas Linders, ambasada Holandije, Zoltan Varga-Haszonitsa, ambasada Mađarske, Vera Georgieva, ambasada Bugarske, Kristina Khos, ambasada Hrvatske, Alexandra Lašandova, ambasada Slovačke, Jiri Kyrian, ambasada Češke, Dagmara Luković, ambasada Poljske, Juan Ignacio Iquino Lafuente, ambasada Španije, Jovana Krajnović, ambasada Finske, Roes Ewoud, ambasada Belgije, Kevin Furey, ambasada SAD, Yolanda San Jose, Luca Bianconi, Gordana Arackić Nikolić, Delegacija EU, Michael Uyehara, zamenik šefa Misije OEBS-a u Srbiji, Jan Lueneburg, šef Odeljenja za demokratizaciju Misija OEBS-a u Srbiji, Vesna Jarić, UNDP, Mahsuma Petrović, Lidija Prokić, NDI, Slobodanka Macanović, Autonomni ženski centar, dr Ljiljana Bogavac, Incest trauma centar, Đurđica Ergić, Slavica Vasić, Bibija, Predrag Azdejković, GLIC – Gej lezbijski info centar, Aleksandar Prica, Asocijacija „Duga“, Mladen Antonijević Priljeva, Forum za etničke odnose, Nenad Petrović, Q-klub, Anđela Čeh, IPAK Centar, Adam Puškar, Kvirija centar, Jovanka Todorović, Labris, Lazar Pavlović, Milan Pantelić, Boris Milićević, Gej strejt alijansa, Anita Mitić, Inicijativa mladih za ljudska prava, Lazara Marinković, Idaho Belgrade, Jovana Saračević, Helsinški odbor za ljudska prava, Goran Miletić, Civil Right Defenders, Milan Antonijević, Yucom, Boban Stojanović, Marko Ilić, Organizacioni odbor Parade.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje pitanja položaja i prava LGBT osoba u Republici Srbiji

 Članovi Odbora su jednoglasno PRIHVATILI predloženi Dnevni red.

 **PRVA TAČKA DNEVNOG REDA**: Razmatranje pitanja položaja i prava LGBT osoba u Republici Srbiji

Predsednik Odbora je otvorio prvu tačku Dnevnog reda zajedničke sednice – Razmatranje pitanja položaja i prava LGBT osoba u Republici Srbiji i istakao da su ljudska i manjinska prava osnov svakog demokratskog društva, a jedno od osnovnih ljudskih prava koje se garantuje Ustavom Republike Srbije je pravo na jednakost i zabranu diskriminacije, koje se zasniva na nekom ličnom svojstvu, uključujući i rodni identitet, odnosno seksualnu orjentaciju. Ovo nije pitanje kojim bi trebali da se bavimo samo za vreme „Parade ponosa“, već je potreban kontinuiran rad, s obzirom da je ovde reč o kategoriji građana Republike Srbije kojoj se otvoreno preti nasiljem. Vlada Republike Srbije ima ustavnu i zakonsku obavezu da obezbedi poštovanje prava na izražavanje i organizovanje predstojeće „Parade ponosa“ i na taj način pošalje jasnu poruku da je spremna da svim građanima obezbedi jednaka prava. Dodao je da izveštaji, kako Evropske komisije i drugih međunarodnih organizacije, tako i izveštaji nezavisnih državnih tela u Srbiji, mogu da posluže kao smernice u cilju definisanja problema i preduzimanja mera kako bi se ova oblast unapredila.

U prvom delu diskusije učestvovali su predstavnici državnih institucija i nezavisnih državnih tela Nevena Petrušić, Suzana Paunović, Gordana Stevanović, Tanja Miščević i Milorad Todorović. U diskusiji je navedeno da je ova zajednička sednica prilika da se LGBT zajednici pruži snažna podrška i da se javnosti uputi jasna poruka da je Srbija odlučna da gradi društvo istinske ravnopravnosti, zasnovane na zaštiti ljudskih prava i principu vladavine prava. Konstatovano je da je položaj u kome se nalaze pripadnici LGBT zajednice zabrinjavajući, jedino njima se osporava pravo na mirno okupljanje, iako je reč o Ustavom garantovanom pravu koje ne sme zavisiti ni od čije volje. Problemi LGBT zajednica nisu samo njihovi problemi, već su to problemi društva u celini. Istaknuto je da je potrebno da razmišljamo o tome šta treba uraditi kako bi popravili položaj jedne od manjinskih zajednica, kako bi pomogli da pitanje manjina u Srbiji i njihovih prava ne predstavljaju problem, već da to bude jedna od velikih vrednosti našeg društva. Ne treba zaboraviti, kad govorimo o manjinskim pravima, da smo svi mi ponekad manjina. Predloženo je da se u Narodnoj skupštini usvoji deklaracija protiv nasilja, govora mržnje i zločina iz mržnje. Takođe je rečeno da je atmosfera pred „Paradu“ nešto bolja nego ranijih godina, sa manje tenzija, i izražena je nada da će „Parada ponosa“ biti održana.

U daljem delu diskusije učestvovali su Boban Stojanović, Boris Milićević, Aleksandar Prica, Saša Mirković, Lazar Pavlović, Bobana Vuksanović, Goran Miletić, Dragan Šormaz, Jugoslav Miletić, Gordana Čomić i Anita Mitić. U diskusiji je navedeno da je ova zajednička sednica konkretan korak u nastojanju da se poboljša kvalitet života LGBT zajednice, da je potrebno donošenje novih zakona koji bi poboljšali status LGBT osoba. Naglašeno je da je važna saradnja i izražena je nada da je ovaj skup početak jednog konstruktivnog dijaloga koji će poboljšati život svima, a ne samo pripadnicima LGBT zajednice. Posebno je istaknuto da u Srbiji postoji problem nasilja u društvu, ne samo nasilja nad LGBT populacijom, već imamo i nasilje u porodici, nasilje nad raznim manjinskim grupama, te je naglašena potreba da čitavo društvo mora na jedan sistematski način da se bavi pitanjem nasilja. Pored toga naveden je problem LGBT osoba koje žive u malim i ruralnim sredinama, s obzirom da ova populacija ima mnogostruko više problema nego oni u velikim gradovima. Naglašena je potreba da najviši predstavnici vlasti i institucija šalju afirmativne političke poruke a rečeno je da je pitanje „parade“ isključivo odgovornost države.

Nakon diskusije, pristupljeno je usvajanju zaključka dva odbora.

Predsednik Odbora je pročitao Predlog zaključka:

1. Odbor za ljudska i manjinska prava  i ravnopravnost polova i Odbor za evropske integracije iskazuju  jedinstven stav da svi građani imaju pravo na Ustavom i zakonom garantovanu zaštitu ljudskih i manjinskih prava i sloboda, kao i pravo na javno okupljanje.
2. Odbori pozivaju da svi nadležni državni organi i institucije preduzmu mere u okviru svojih nadležnosti  da u skladu sa bezbednosnim procenama obezbede prava i slobodu okupljanja LGBT populacije, vodeći računa o bezbednosti svih učesnika i zaštiti imovine. Odbori apeluju na sve građane da navedene aktivnosti proteknu  u duhu tolerancije.
3. Odbor za ljudska i manjinska prava  i ravnopravnost polova i Odbor za evropske integracije će u što kraćem roku pokrenuti proceduru za donošenje Deklaracije protiv nasilja, govora mržnje i zločina iz mržnje.

Predlog zaključka stavljen je na glasanje. Oba odbora su jednoglasno usvojili Zaključak.

 Sastavni deo ovog zapisnika čini prekucani tonski snimak sednice.

 Sednica je zaključena u 11.40 časova.

 **SEKRETAR ODBORA PREDSEDNIK ODBORA**

 **Rajka Vukomanović Meho Omerović**